b'\n_START_ARTICLE_\nEksotoksin\n_START_SECTION_\nEksotoksini z delovanjem na celi\xc4\x8dno membrano\n_START_PARAGRAPH_\nEksotoksini z delovanjem na celi\xc4\x8dno membrano oz. citolizini po\xc5\xa1kodujejo membrano ali spremenijo prepustnost (permeabilnost, posledica \xc4\x8desar je razkroj (liza) celice. Obstajata dve vrsti tovrstnih eksotoksinov: prvi so fosfolipaze, ki hidrolizirajo fosfolipde v membrani, drugi pa so strukturne beljakovine, ki se vgradijo v membrano in oblikujejo pore, skozi katere vdira voda v celico. Zaradi prevelikega pritiska celica po\xc4\x8di._NEWLINE_\xc5\xa0tevilne citolizine imajo predvsem klostridiji, streptokoki in stafilokoki.\n_START_SECTION_\nEksotoksini z delovanjem na \xc5\xbeiv\xc4\x8devje\n_START_PARAGRAPH_\nEksotoksini z delovanjem na \xc5\xbeiv\xc4\x8devje (v \xc5\xa1ir\xc5\xa1em pomenu tudi nevrotoksini) so dokaj podobni toksinom A-B, vendar se jih zaradi specifi\xc4\x8dnega delovanja na \xc5\xbeiv\xc4\x8dne celice uvr\xc5\xa1\xc4\x8da v posebno skupino. Najbolj znana nevrotoksina sta botulin, ki ga proizvaja Clostridium botulinum, ter tetanusni toksin, ki ga proizvaja Clostridium tetani.\n_START_SECTION_\nEksotoksini s superantigenskim delovanjem\n_START_PARAGRAPH_\nEksotoksini s superantigenskim delovanjem ali pirogeni toksini so nizkomolekularne beljakovine, ki se zaradi posebne konformacije ve\xc5\xbeejo z razli\xc4\x8dnimi molekulami na razli\xc4\x8dnih celicah imunskega sistema in delujejo kot superantigeni. Tako se ve\xc5\xbeejo neposredno na beljakovine PHK II na antigen predstavitvenih celicah oz. APC (npr. na makrofage), poleg tega pa tudi na povr\xc5\xa1inske receptorje na celicah pomagalkah. To povzro\xc4\x8di zdru\xc5\xbeenje ve\xc4\x8djega \xc5\xa1tevila obojih celic, posledica \xc4\x8desar je njihova aktivacija in spro\xc5\xa1\xc4\x8danje velikih koli\xc4\x8din citokinov. To privede do razvoja toksi\xc4\x8dnega \xc5\xa1oka, ki je podoben septi\xc4\x8dnemu oz. endotoksinskemu \xc5\xa1oku._NEWLINE_Pomembnej\xc5\xa1 pirogeni toksini so stafilokokni enterotoksin, stafilokokni toksin sindroma toksi\xc4\x8dnega \xc5\xa1oka in streptokokni eritrogeni eksotoksini.'